یہ علاقہ اختیار الدین محمد بختیار خلجی نے قطب الدین ایبک کے زمانے میں سن 599ھ مطابق 1292ء میں فتح کیا،کرناٹ اور اوئنوار خاندان کی بادشاہت رہی ، سلطان شمس الدین التمش کی فتوحات میں بھی دربھنگہ شامل ہے ، دربھنگہ پر تیسرا حملہ کفار چنگیز خانی نے کیا ، دربھنگہ پر مسلمانوں کاچوتھا حملہ 697 ھ میں سلطان علاء الدین خلجی کے عہد حکومت میں ہوا تھا ، عہد بعہد راجگان یہاں مسلم سلاطین کے باجگزار ہوتے رہے ، غیاث الدین تغلق کے زمانے میں ہری سنگھ دیو کرناٹ خاندان کا آخری راجا گذرا ہے ، پھر احمد خاں ابنِ ملک تلیغہ حکمراں ہوا ، اسی زمانے میں دربھنگہ کا نام تغلق پور ہوا ، پھر 740 ھ مطابق 1339ء میں کامیشور جھا نے سلطان محمد تغلق سے ترہت کی حکمرانی حاصل کی ، اسی خاندان کے راجا دیو سنگھ نے اپنی ڈیوڑھی موضع دیو کلی نزد لہریا سرائے بنائی اور اس کے ولی عہد کنور سنگھ نے لہرا ( موجودہ نہرا ) میں قلعہ بنوایا ، اس خاندان کے راجا ہمارے علاقے میں بابو صاحب کہلائے ، عہد لودھی تک اس کے کئی راجا ہوئے ، مغل شہنشاہ جلال الدین اکبر نے یہ علاقہ میتھل برہمن رگھونندن رائے کو سونپ دیا ، انھوں نے اپنے گرو پنڈت مہیش ٹھاکر کو گرو دکچھنا کے طور پر دے دیا ، یہی دربھنگہ راج کے بانی ہوئے ، اس خاندان میں کل بائیس راجا 1939 ء تک ہوئے ، دربھنگہ یا سرزمین متھلا یا کہ لیجیے ترہت،( جن کے حدود اربعہ بدلتے رہے ہیں ) میں صاحب فضل و کمال اور مشائخ طریقت کی زریں تاریخ کا ایک تسلسل ہے ۔
Entity: دربھنگہ — Type: /location/city, /location